Joukkoliikenteen tarkastusmaksua ehdotetaan koko maahan

5.10.2004 
Joukkoliikenteen tarkastusmaksun perimistä ilman matkalippua matkustavilta ehdotetaan mahdolliseksi koko maassa. Kunnalle voitaisiin hakemuksesta myöntää oikeus tarkastusmaksujen perimiseen. Laajennus koskisi käytännössä lähinnä linja-autoliikennettä. Nykyisin tarkastusmaksu voidaan periä vain pääkaupunkiseudun linja-autoliikenteessä sekä kaikessa raideliikenteessä. Ehdotuksen on valmistellut oikeusministeriön asettama työryhmä.
Tarkastusmaksujärjestelmän laajentamisella koko maahan parannettaisiin joukkoliikenteen toimintaedellytyksiä. Järjestelmä luo edellytyksiä ns. avoimen rahastuksen käytölle, jossa matkustaja näyttää lippunsa lukijalaitteelle. Tällöin liikenne nopeutuu, mutta samalla myös lisääntyy liputta matkustaminen. Avoin rahastus ei siten voi toimia ilman tehokasta tarkastusmaksujärjestelmää.
Kiinnijoutumisriski suuremmaksi
Liputta matkustamisen vähentämiseksi työryhmä ehdottaa kiinnijoutumisriskiä lisäävien toimien tehostamista. Ensisijaisia olisivat esimerkiksi keinot, joilla estettäisiin ajoneuvoon pääsy ilman lippua ja parannettaisiin kuljettajan mahdollisuuksia valvoa maksaneisuutta.
Kiinnijoutumisriskiä lisäisi myös lippujen tarkastustoiminnan tehostaminen. Työryhmä ehdottaa, että kunnat voisivat järjestää tarkastustoiminnan yhteistyössä. Eri viranomaisten palveluksessa olevat tarkastajat voisivat työskennellä yhdessä. Ehdotuksella mahdollistettaisiin myös työsopimussuhteisten käyttö tarkastajina, kun nykyisin tarkastajana voi toimia vain viranhaltija.
Lisäksi tarkastajan apuna liputta matkustavien paljastamisessa voitaisiin käyttää järjestyksenvalvojia lähinnä metro- ja rautatieliikenteessä. Näin tarkastuksia voitaisiin nopeuttaa ja ehdittäisiin tarkastaa enemmän lippuja.
Suurin mahdollinen tarkastusmaksu 80 euroon
Liputta matkustamista voitaisiin pyrkiä ehkäisemään myös koventamalla siitä koituvia seuraamuksia. Työryhmä ei ehdota liputta matkustamisen erillistä kriminalisointia, koska se johtaisi päällekkäisyyteen tarkastusmaksujärjestelmän kanssa. Sen sijaan voitaisiin mahdollistaa tarkastusmaksun enimmäismäärän korottaminen.
Nykyisin suurin tarkastusmaksu voi olla 30 kertaa linja-autoliikenteen halvimman lipun hinta. Kyseinen kerroin korotettaisiin 40:een. Se merkitsisi, että suurin mahdollinen tarkastusmaksu nykyisillä lipunhinnoilla nousisi 60 eurosta 80 euroon.
Tavoitteena ei ole, että suurin mahdollinen tarkastusmaksu otettaisiin heti yleisesti käyttöön, vaan että korotukset tapahtuisivat tarpeen mukaan. Nykyisin käytössä on 50 euron tarkastusmaksu.
Lisätietoja:
lainsäädäntöneuvos Ilari Hannula (oikeusministeriö), puh. (09) 1606 7724
hallitusneuvos Tuula Ikonen (liikenne- ja viestintäministeriö) puh. (09) 1602 8510
Työryhmän ehdotus on oikeusministeriön verkkosivuilla osoitteessa www.om.fi/28115.htm